Vedtægter for BUPL Sydslesvig.

## §1 Navn, hjemsted og stiftelsesdag.

Foreningens navn er ”Børne- og Ungdomspædagogernes Landsforbund, Sektion Sydslesvig e. V.” forkortet BUPL Sydslesvig e.V. (forbund for pædagoger og klubfolk i Sydslesvig).

BUPL Sydslesvig har hjemsted i Flensborg. Stiftelsesdato er den 25. august 1993.

BUPL Sydslesvig er en organisation under BUPL Sydjylland efter §7 i vedtægterne for BUPL Sydjylland.

## §2 Formål.

BUPL Sydslesvig har til formål at varetage interesser for pædagoger og klubfolk, der er ansat af danske organisationer i Sydslesvig samt at opnå kompetence som forhandlingspart og at virke som forhandlingspart over for arbejdsgiverne.

### Foreningen har flg. formål og opgaver:

* at indgå lokale aftaler vedrørende løn-og ansættelsesforhold for medlemmerne
* at forhandle om medlemmernes generelle arbejdsforhold, herunder personalenormeringer, arbejdsmiljøforhold på de enkelte arbejdspladser samt forhold vedrørende arbejdets udførelse og institutionens drift
* at løse problemer af overenskomstforhandlingernes følgevirkninger i samarbejde med det respektive ”Betriebsrat” eller tilsvarende fora
* at informere medlemmerne om lokale aftaler
* at skabe rammer for udvikling af det pædagogiske arbejde
* at planlægge og afholde temadage
* at udbygge samarbejdet med andre faglige organisationer
* at informere BUPL Sydjylland om arbejdet i Sydslesvig sektion
* at arbejde for, at alle pædagoger og klubfolk er organiserede

## §3 Medlemmer

Alle pædagoger og klubfolk, der er ansat af danske organisationer i Sydslesvig eller ønsker en sådan ansættelse, og som er medlem eller søger optagelse i ”Børne- og Ungdomspædagogernes landsforbund”, bliver automatisk medlemmer i BUPL Sydslesvig og dermed i BUPL Sydjylland. Medlemsskabet kan bevares under arbejdsløshed og efter pensionering. Andre kan ikke blive medlem.

Optagelse sker gennem indmeldelse. Medlemsskabet kan opsiges af medlemmet skriftligt med en måneds varsel til udgangen af en måned. Et medlem, der modarbejder BUPL Sydslesvigs interesser, kan af bestyrelsen suspenderes af BUPL Sydslesvig for en kortere eller længere tid. Suspensionen skal godkendes på førstkommende generalforsamling.

## §4 Kontingent og økonomi

Medlemmerne er kontingentpligtige. Kontingentet fastsættes på BUPL’s (landforbundet) kongres og betales til landsforbundet. Der opkræves et særskilt sektionskontingent. BUPL Sydslesvig får tildelt sektionstilskud fra BUPL Sydjylland, som administreres af bestyrelsen under ansvar over for BUPL Sydjylland.

## §5 Bestyrelsen

Bestyrelsen består af 6 generalforsamlingsvalgte medlemmer.

Bestyrelsesmedlemmerne vælges for 2 år ad gangen, idet formanden vælges i ulige år og næstformand samt et bestyrelsesmedlem vælges i lige år.

BUPL Sydslesvig tegnes af to af disse seks bestyrelsesmedlemmer i fællesskab ”gerichtlich und aussergerichtlich”.

Bestyrelsen leder sektionens virksomhed i overensstemmelse med egne, BUPL Sydjyllands og landsforbundets love, vedtægter og generalforsamlingsbeslutninger.

## §6 Generalforsamling

Den ordinære generalforsamling afholdes hvert år i september/oktober måned. Ekstraordinær generalforsamling afholdes, såfremt bestyrelsen finder det påkrævet, eller mindst 1/3 af medlemmerne begærer det skriftligt med angivelse af dagsorden. Enhver generalforsamling indkaldes af bestyrelsen med mindst 4 ugers varsel til hvert enkelt medlem med angivelse af dagsordenen.

Dagsorden til den ordinære generalforsamling omfatter mindst:

* Valg af dirigent og valg af referent
* Bestyrelsens beretning
* Valg af bestyrelsesmedlemmer

Forslag til dagsorden skal sendes til bestyrelsen senest 2 uger før generalforsamlingens afholdelse.

Adgang til generalforsamlinger har alle medlemmer af BUPL Sydslesvig og medlemmer af bestyrelsen i BUPL Sydjylland. Kun medlemmer af BUPL Sydslesvig, der ikke er i kontingentrestance, har stemmeret og er valgbare.

Enhver lovligt indkaldt generalforsamling er beslutningsdygtig uanset fremmødte medlemmer.

Beslutninger og valg kræver et flertal på mindst halvdelen. Vedtægtsændringer og opløsning af foreningen kræver mindst ¾ af de afgivne stemmer (blanke stemmer tæller ikke med). Valg til bestyrelsen er skriftlige, hvis det ønskes.

Der føres protokol over enhver generalforsamling. Protokollen skal underskrives af den respektive protokolfører og dirigent. En kopi af protokollen fremsendes til BUPL Sydjylland senest 14 dage efter generalforsamlingens afholdelse.

## §7 Ikrafttræden

Således vedtaget på den stiftende generalforsamling den 15. september 1993 i Flensborg og efterfølgende revideret og vedtaget på generalforsamling den 11. oktober 2017. Disse vedtægter træder i kraft umiddelbart efter deres vedtagelse.

I tvivlstilfælde er det den tyske version, der til enhver tid er afgørende.